《徐园看菊已残萎矣同莘老作》
清代·陈曾寿

徐园残菊愁吟眸，支离万本皆垂头。繁霜晚节岂辞避，夜来风雨胡相雠。

与君来迟敢伤暮，要知劫外叨天优。强张孤芳祓物忌，姿回泉石酬清讴。

墙阴篱落秋影乱，坐冷茗碗神夷犹。游人千睨各殊意，斜阳一晌因谁留。

尘摇形役念念改，何须照面恒河流。臭味潜通花可省，对影或恐为花羞。

故根移转久零落，年年魂梦纷离忧。风露在天根在地，慰眼何时仍好秋。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。